## *Projekts*

2015.gada \_\_.\_\_\_\_\_\_\_\_ Noteikumi Nr.\_\_\_\_\_

Rīgā (prot.Nr.\_\_ \_\_.§)

**Atbalstāmo investīciju projekta apstiprināšanas un īstenošanas kārtība**

Izdoti saskaņā ar likuma

„Par uzņēmumu ienākuma nodokli”

27.panta 10.punktu

**I. Vispārīgie jautājumi**

1. Noteikumi nosaka kārtību, kādā iesniedzams un vērtējams investīciju projekta pieteikums atbalstāmo investīciju projekta (turpmāk – projekts) statusa iegūšanai, piemērojami nosacījumi nodokļa atlaides piemērošanai un apvienošanai ar citu atbalstu, kā arī tiek sniegta informācija Ekonomikas ministrijai par projekta īstenošanu.

2. Saskaņā ar šiem noteikumiem iesniegt projekta pieteikumu ir tiesīgi likuma „Par uzņēmumu ienākuma nodokli” 2.panta pirmās daļas 1.punktā minētie saimnieciskās darbības veicēji un ārvalstu komercsabiedrības, kuras reģistrētas Latvijā kā nodokļu maksātāji (turpmāk – projekta iesniedzējs).

3. Likuma „Par uzņēmumu ienākuma nodokli” 17.2 pantā noteiktā uzņēmumu ienākuma nodokļa atlaide (turpmāk – nodokļa atlaide) piemērojama saskaņā ar Komisijas 2014.gada 17.jūnija Regulu (ES) Nr.651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108.pantu (dokuments attiecas uz EEZ) (turpmāk – Komisijas Regula Nr.651/2014).

4. Mazās (sīkās) un vidējās komercsabiedrības ir komercsabiedrības, kas atbilst Komisijas Regulas Nr.651/2014 1.pielikumā noteiktajai definīcijai.

5. Lielās komercsabiedrības ir komercsabiedrības, kas atbilst Komisijas Regulas Nr.651/2014 2.panta 24.punktā noteiktajai definīcijai.

6. Ja projekta iesniedzējs darbojas vienlaikus arī nozarēs, kas nav minētas likuma „Par uzņēmumu ienākuma nodokli” 17.2 panta astotajā daļā, nodokļa atlaidi drīkst piemērot, ievērojot Komisijas Regulas Nr.651/2014 1. panta 3. punkta otrās daļas noteikumus.

**II. Pieteikuma sagatavošana un iesniegšana**

7. Lai iegūtu atbalstāmā investīciju projekta statusu, projekta iesniedzējs Ekonomikas ministrijā iesniedz:

7.1. aizpildītu projekta pieteikuma veidlapu (1.pielikums);

7.2. papildus iesniedzamos dokumentus:

7.2.1. biznesa plānu, kurš ietver šo noteikumu 5.pielikumā ietverto informāciju (pēc projekta iesniedzēja ieskatiem biznesa plāns var tikt papildināts ar citu informāciju) un pamato projekta atbilstību šo noteikumu 3.pielikumā ietvertajiem atbilstības un kvalitātes kritērijiem;

7.2.2. operatīvo finanšu pārskatu par laikposmu līdz pēdējam noslēgtajam mēnesim, kas projekta pieteikuma iesniegšanas dienā nedrīkst būt vecāks par diviem mēnešiem;

7.2.3. deklarāciju par projekta iesniedzēja atbilstību mazo (sīko) vai vidējo komercsabiedrību statusam, kas sagatavota saskaņā ar normatīvajiem aktiem par kārtību, kādā komercsabiedrības deklarē savu atbilstību mazās (sīkās) un vidējās komercsabiedrības statusam (ja projekta iesniedzējs pretendē uz nodokļa atlaidi saskaņā ar mazajām (sīkajām) un vidējām komercsabiedrībām noteiktajām prasībām). Lai noteiktu projekta iesniedzēja statusu, tiek ņemti vērā tikai dati par pēdējo noslēgto finanšu gadu. Ja projekta iesniedzējam finanšu gads nav noslēgts, tiek ņemti vērā dati no operatīvā finanšu pārskata.

8. Ja papildus iesniedzamie dokumenti nav latviešu valodā, tiem pievieno apliecinātu tulkojumu saskaņā ar normatīvajiem aktiem par kārtību, kādā apliecināmi dokumentu tulkojumi valsts valodā.

9. Projekta pieteikumu var iesniegt papīra formā vai elektroniska dokumenta veidā. Projekta pieteikumu papīra formā var iesniegt personīgi Ekonomikas ministrijā vai nosūtīt pa pastu ierakstītā vēstulē. Projekta pieteikumu elektroniska dokumenta veidā var iesniegt personīgi Ekonomikas ministrijā, nosūtīt pa pastu vai nosūtīt uz Ekonomikas ministrijas elektroniskā pasta adresi (pasts@em.gov.lv).

10. Ja projekta pieteikumu iesniedz papīra formā, to iesniedz divos eksemplāros (oriģināls un kopija). Katru projekta pieteikuma eksemplāru iesniedz cietos vākos, caurauklotu, ar secīgi sanumurētām lapām, uz pēdējās lapas aizmugurē diegu gali ir pielīmēti, uz uzlīmes ir norāde par dokumentā sanumurēto un cauraukloto lapu skaitu, apliecinājums par dokumentu kopiju pareizību, projekta iesniedzēja nosaukums, projekta pieteikuma sagatavošanas datums, dokumenta autora nosaukums, dokumenta izstrādāšanas vieta un projekta iesniedzēja amatpersonas paraksts. Uz oriģināleksemplāra pirmās lapas ir norāde "Oriģināls", uz kopijas pirmās lapas – norāde "Kopija".

11. Ja projekta pieteikumu iesniedz papīra formā, projekta iesniedzējs triju darbdienu laikā pēc projekta pieteikuma iesniegšanas iesniedz Ekonomikas ministrijā elektroniski vai nosūta uz elektroniskā pasta adresi (pasts@em.gov.lv) aizpildītu projekta pieteikuma veidlapu un biznesa plānu *DOC, XLS* vai *PDF* datņu formātā.

12. Ja projekta pieteikumu iesniedz elektroniska dokumenta veidā, tas atbilst šādām prasībām:

12.1. projekta pieteikums ir izstrādāts un noformēts atbilstoši elektronisko dokumentu apriti regulējošo normatīvo aktu prasībām;

12.2. projekta pieteikums ir izstrādāts *DOC, XLS, PDF* vai *JPG* datņu formātā;

12.3. projekta pieteikuma veidlapa un papildus iesniedzamo dokumentu oriģināli ir parakstīti katrs atsevišķi ar to autora drošu elektronisko parakstu un apliecināti ar laika zīmogu pirms projektu pieteikumu iesniegšanas beigu termiņa. Ja papildus iesniedzamie dokumenti ir dokumentu kopijas, tie ir apliecināti katrs atsevišķi ar projekta iesniedzēja drošu elektronisko parakstu un laika zīmogu pirms projektu pieteikumu iesniegšanas beigu termiņa.

13. Ja projekta pieteikumu iesniedz personīgi, par projekta pieteikuma iesniegšanas laiku uzskatāms Ekonomikas ministrijas zīmogā norādītais saņemšanas datums un laiks.

14. Projekta pieteikumu var iesniegt līdz 2020.gada 1.oktobrim.

**III. Nosacījumu piemērošana nodokļa atlaides apvienošanai ar citu atbalstu**

15. Šajā nodaļā minētos nosacījumus piemēro tikai tad, ja projekta iesniedzējs nodokļa atlaidi viena un tā paša projekta ietvaros plāno apvienot ar citas valsts atbalsta programmas vai individuālā valsts atbalsta projekta ietvaros plānoto atbalstu (turpmāk – valsts papildu atbalsts).

16. Ja projekta iesniedzējs valsts papildu atbalstu ir saņēmis (par valsts papildu atbalsta saņemšanu uzskata dienu, kad attiecīgais atbalsta sniedzējs ir pieņēmis lēmumu par valsts papildu atbalsta piešķiršanu) pirms likuma „Par uzņēmumu ienākuma nodokli” 17.2 panta ceturtās daļas 6.punktā minētā Ministru kabineta lēmuma spēkā stāšanās:

16.1. projekta iesniedzējs informē par to Ekonomikas ministriju, iesniedzot informāciju atbilstoši šo noteikumu 2.pielikumam;

16.2. Ekonomikas ministrija izvērtē saskaņā ar šo noteikumu 16.1.apakšpunktu iesniegto informāciju un 10 darbdienu laikā paziņo projekta iesniedzējam par iespējām apvienot nodokļa atlaidi ar valsts papildu atbalstu, norādot atbilstoši likuma „Par uzņēmumu ienākuma nodokli” 17.2 panta 1.3 un 1.4 daļai noteiktos maksimāli pieļaujamos procentus, kādus drīkst sasniegt nodokļu atlaižu summa attiecībā pret ieguldījumu summu;

16.3. Ekonomikas ministrija šo noteikumu 32.punktā minētajos gadījumos Ministru kabineta rīkojuma projektā par projekta atbalstīšanu iekļauj nosacījumus par maksimāli pieļaujamiem procentiem, kādus drīkst sasniegt nodokļa atlaižu summa attiecībā pret ieguldījumu summu.

17. Ja projekta iesniedzējs plāno saņemt valsts papildu atbalstu, bet nav to saņēmis pirms likuma „Par uzņēmumu ienākuma nodokli” 17.2 panta ceturtās daļas 6.punktā minētā Ministru kabineta lēmuma spēkā stāšanās:

17.1. projekta iesniedzējs informē par to Ekonomikas ministriju, iesniedzot informāciju atbilstoši šo noteikumu 2.pielikumam;

17.2. Ekonomikas ministrija šo noteikumu 32.punktā minētajos gadījumos Ministru kabineta rīkojuma projektā par projekta atbalstīšanu norāda nodokļa atlaides procentuālo apmēru no ieguldījumu summas, kas noteikts atbilstoši likuma „Par uzņēmumu ienākuma nodokli” 17.2 panta pirmajai daļai (izņemot gadījumus, kas noteikti šo noteikumu 19.punktā);

17.3. projekta iesniedzējs pēc valsts papildu atbalsta saņemšanas piecu darbdienu laikā informē par to Ekonomikas ministriju, iesniedzot informāciju atbilstoši šo noteikumu 2.pielikumam;

17.4. Ekonomikas ministrija informē projekta iesniedzēju par iespējām apvienot nodokļa atlaidi ar saņemto valsts papildu atbalstu, norādot atbilstoši likuma „Par uzņēmumu ienākuma nodokli” 17.2 panta 1.3 un 1.4 daļai noteiktos maksimāli pieļaujamos procentus, kādus drīkst sasniegt nodokļa atlaižu summa attiecībā pret ieguldījumu summu, ja tiek konstatēts, ka informācija, kas saņemta saskaņā ar šo noteikumu 17.1.apakšpunktu, nesakrīt ar informāciju, kas saņemta saskaņā ar šo noteikumu 17.3.apakšpunktu (saņemtais valsts papildu atbalsts nesakrīt ar plānoto valsts papildu atbalstu) un valsts papildu atbalsts saņemts pēc projekta pieteikuma iesniegšanas Ekonomikas ministrijā, bet pirms likuma „Par uzņēmumu ienākuma nodokli” 17.2 panta ceturtās daļas 6.punktā minētā Ministru kabineta lēmuma spēkā stāšanās.

18. Projekta iesniedzējam pirms likuma „Par uzņēmumu ienākuma nodokli” 17.2 panta ceturtās daļas 6.punktā minētā Ministru kabineta lēmuma spēkā stāšanās uz iesnieguma pamata ir tiesības lūgt Ekonomikas ministriju Ministru kabineta rīkojuma projektā noteikt samazinātu nodokļu atlaides procentuālo apmēru.

**IV. Projektu pieteikumu vērtēšana un lēmumu pieņemšana**

19. Projektu pieteikumus vērtē ekonomikas ministra izveidota komisija.

20. Komisijas sastāvā ir divi pārstāvji no Ekonomikas ministrijas un pa vienam pārstāvim no Finanšu ministrijas, Labklājības ministrijas, Satiksmes ministrijas, Vides aizsardzības un reģionālās attīstības ministrijas, Zemkopības ministrijas, Valsts ieņēmumu dienesta un Latvijas Investīciju un attīstības aģentūras.

21. Komisijas sekretariāta funkcijas pilda Ekonomikas ministrija.

22. Komisijai ir tiesības:

22.1. pieaicināt ekspertus ar padomdevēja tiesībām ;

22.2. pieaicināt projekta iesniedzēja pārstāvjus projekta prezentēšanai.

23. Komisijas darbību nosaka ekonomikas ministra apstiprināta kārtība.

24. Komisija projekta pieteikumu vērtē atbilstoši šo noteikumu 3.pielikumā minētajiem atbilstības, administratīvajiem un kvalitātes kritērijiem.

25. Kritēriju vērtēšanas secība:

25.1. vispirms vērtē projekta pieteikuma atbilstību šo noteikumu 3.pielikuma 2.7.apakšpunktā minētajam kritērijam. Ja projekta pieteikums neatbilst šim kritērijam, tā vērtēšanu neturpina;

25.2. ja projekta pieteikums atbilst šo noteikumu 3.pielikuma 2.7.apakšpunktā minētajam kritērijam, vērtē tā atbilstību šo noteikumu 3.pielikuma 2.1., 2.2., 2.3., 2.4., 2.5., 2.6., 2.8. un 2.9.apakšpunktā minētajiem kritērijiem;

25.3. ja projekta pieteikums neatbilst šo noteikumu 3.pielikuma 2.1., 2.2., 2.3., 2.4., 2.5., 2.6., 2.8. un 2.9.apakšpunktā minētajiem kritērijiem, komisija lūdz precizēt projekta pieteikumu;

25.4. ja projekta pieteikums atbilst šo noteikumu 3.pielikuma 2.1., 2.2., 2.3., 2.4., 2.5., 2.6., 2.8. un 2.9.apakšpunktā minētajiem kritērijiem, vērtē tā atbilstību šo noteikumu 3.pielikuma 1.punktā minētajiem atbilstības kritērijiem. Ja projekta pieteikums neatbilst šiem kritērijiem, tā vērtēšanu neturpina;

25.5. ja projekta pieteikums atbilst šo noteikumu 3.pielikuma 1.punktā minētajiem kritērijiem, vērtē tā atbilstību šo noteikumu 3.pielikuma 3.punktā minētajiem kvalitātes kritērijiem.

25.6. ja komisijas rīcībā nav pietiekami daudz informācijas, lai projekta pieteikumu izvērtētu atbilstoši šo noteikumu 3.pielikumā minētajiem atbilstības, administratīvajiem un kvalitātes kritērijiem, komisija lūdz iesniegt papildu informāciju par projektu.

26. Projekta iesniedzējs papildus informāciju par projektu iesniedz Ekonomikas ministrijā 15 darbdienu laikā pēc komisijas rakstiska pieprasījuma paziņošanas.

27. Ja pēc papildus informācijas par projektu iesniegšanas, komisijas rīcībā nav pietiekami daudz informācijas, lai izvērtētu projekta pieteikuma atbilstību kādam no šo noteikumu 3.pielikumā minētajiem atbilstības kritērijiem, uzskata, ka projekta pieteikums neatbilst attiecīgajam atbilstības kritērijam.

28. Ja pēc papildus informācijas par projektu iesniegšanas, komisijas rīcībā nav pietiekami daudz informācijas, lai izvērtētu projekta pieteikuma atbilstību kādam no šo noteikumu 3.pielikumā minētajiem kvalitātes kritērijiem, komisija attiecīgajā kvalitātes kritērijā piešķir zemāko vērtējumu.

29. Projekta pieteikuma vērtēšanu neturpina, ja:

29.1. projekta iesniedzējs noteiktajā termiņā neiesniedz Ekonomikas ministrijā precizēto projekta pieteikumu un papildus nepieciešamos dokumentus;

29.2. projekta iesniedzējs uz iesnieguma pamata lūdz pārtraukt projekta pieteikuma vērtēšanu.

30. Ja projekta pieteikums atbilst šo noteikumu 3.pielikuma 1. un 2.punktā minētajiem kritērijiem un saskaņā ar šo noteikumu 3.pielikuma 3.punktā minētajiem kvalitātes kritērijiem ir ieguvis vismaz 45 punktus, Ekonomikas ministrija sagatavo Ministru kabineta rīkojuma projektu par projekta atbalstīšanu (tajā iekļaujot arī nosacījumus par maksimāli pieļaujamiem procentiem, kādus drīkst sasniegt nodokļa atlaižu summa attiecībā pret ieguldījumu summu, ja projekta iesniedzējs nodokļa atlaidi viena un tā paša projekta ietvaros plāno apvienot ar valsts papildu atbalstu) un šo noteikumu 24.punktā minēto izvērtējumu, kas ietver projekta paredzamo ietekmi uz valsts ekonomiku, kopā ar projekta pieteikumu iesniedz Ministru kabinetā.

31. Ja projekta pieteikums neatbilst šo noteikumu 3.pielikuma 1. un 2.punktā minētajiem kritērijiem vai saskaņā ar šo noteikumu 3.pielikuma 3.punktā minētajiem kvalitātes kritērijiem nav ieguvis vismaz 45 punktus, Ekonomikas ministrija sagatavo Ministru kabineta rīkojuma projektu par atteikumu atbalstīt projektu un kopā ar projekta pieteikumu iesniedz Ministru kabinetā.

32. Ja projekta ietvaros plānotās ieguldījumu izmaksas pārsniedz 100 miljonus *euro*, Ekonomikas ministrija Ministru kabineta rīkojuma projektā papildus ietver nosacījumu, kas nosaka, ka projektu var uzsākt tikai pēc tam, kad Eiropas Komisija ir pieņēmusi lēmumu par atbalstāmo investīciju projekta saderīgumu ar Eiropas Savienības iekšējo tirgu. Pēc Ministru kabineta rīkojuma projekta apstiprināšanas, par atbalstāmo investīciju projektu Ekonomikas ministrija atsevišķi paziņo Eiropas Komisijai.

**V. Informācijas sniegšana par projekta īstenošanu**

33. Projekta iesniedzējs, kura projektu Ministru kabinets ir atbalstījis, pēc projekta īstenošanas, bet pirms nodokļa atlaides piemērošanas, iesniedz Ekonomikas ministrijā informāciju par visiem projekta ietvaros veiktajiem ieguldījumiem un to ietekmi uz projekta iesniedzēja saimniecisko darbību (4.pielikums). Šo noteikumu 4.pielikuma 3.punktā minēto informāciju iesniedz reizi gadā trīs gadu laikā pēc projekta īstenošanas.

34. Projekta iesniedzējs, sniedzot šo noteikumu 4.pielikuma 1.punktā minēto informāciju:

34.1. projekta ietvaros veikto ieguldījumu izmaksu pozīcijās iekļauj tikai tos ieguldījumus, kas ir faktiski veikti, saistīti ar projekta īstenošanu un identificējami iesniegtajā projekta pieteikumā;

34.2. nodrošina, ka sniegtā informācija par visām ieguldījumu izmaksu pozīcijām ir identificējama projekta iesniedzēja grāmatvedības attaisnojuma dokumentos;

34.3. pamato projekta un tā ietvaros veikto ieguldījumu atbilstību likuma „Par uzņēmumu ienākuma nodokli” 17.2 panta ceturtās daļas 4. un 4.1 punkta nosacījumiem.

35. Ekonomikas ministrija pēc šo noteikumu 33.punktā minētās informācijas saņemšanas:

35.1. 3 darbadienu laikā nosūta to Valsts ieņēmumu dienestam nodokļa atlaides piemērošanas uzraudzības pasākumu īstenošanai atbilstoši normatīvajos aktos noteiktajai kompetencei;

35.2. 50 darbdienu laikā izvērtē projekta ietvaros veikto ieguldījumu atbilstību iesniegtajam projekta pieteikumam un likuma „Par uzņēmumu ienākuma nodokli” nosacījumiem;

35.3. lūdz projekta iesniedzēju iesniegt papildus informāciju, kas pamatotu to atbilstību iesniegtajam projekta pieteikumam un likuma „Par uzņēmumu ienākuma nodokli” nosacījumiem, ja projekta iesniedzēja projekta ietvaros veiktie ieguldījumi neatbilst iesniegtajam projekta pieteikumam vai likuma „Par uzņēmumu ienākuma nodokli” nosacījumiem, vai trūkst informācijas to atbilstības izvērtēšanai.

36. Valsts ieņēmumu dienests, 40 darbdienu laikā pēc šo noteikumu 33.punktā minētās informācijas saņemšanas, informē Ekonomikas ministriju par nodokļa atlaides piemērošanas uzraudzības pasākumu īstenošanas rezultātiem.

37. Ekonomikas ministrija, pēc šo noteikumu 35.2.apakšpunktā noteiktā izvērtējuma veikšanas un šo noteikumu 36.punktā minētās informācijas saņemšanas, informē projekta iesniedzēju un Valsts ieņēmumu dienestu par projekta ietvaros veikto ieguldījumu attiecināmajām un neattiecināmajām izmaksām.

38. Ja tiek konstatēta projektā ietverto ieguldījumu neatbilstība iesniegtajam projekta pieteikumam vai likuma „Par uzņēmumu ienākuma nodokli” nosacījumiem, tās tiek atzītas par projekta ieguldījumu neattiecināmām izmaksām. Projekta iesniedzējs uzņēmumu ienākuma nodokļa deklarācijā iekļauj tikai projekta ietvaros veikto ieguldījumu attiecināmās izmaksas, kas norādītas šo noteikumu 37.punktā minētajā informācijā.

39. Valsts ieņēmumu dienests katru gadu līdz 1.oktobrim iesniedz Ekonomikas ministrijā informāciju par piešķirtajām nodokļa atlaidēm projekta ietvaros veiktajiem ieguldījumiem.

40. Pēc Ministru kabineta lēmuma spēkā stāšanās, bet pirms projekta īstenošanas termiņa beigām, projekta iesniedzējs nosūta Ekonomikas ministrijai informāciju par jebkurām plānotām izmaiņām projektā, nepieciešamības gadījumā precizējot šo noteikumu 1.pielikuma 2.6.apakšpunktā minēto informāciju.

41. Ja plānotās izmaiņas projektā ir būtiskas, tās nepieciešams rakstiski saskaņot ar Ekonomikas ministriju. Lēmumu par projektā plānoto būtisko izmaiņu atbalstīšanu vai noraidīšanu 30 darbdienu laikā pieņem šo noteikumu 19.punktā minētā komisija atbilstoši ekonomikas ministra apstiprinātajai kārtībai. Par būtiskām izmaiņām projektā uzskata izmaiņas, kas rada neatbilstību šo noteikumu 3.pielikuma 1.punktā minētajiem atbilstības kritērijiem vai pazemina vērtējumu šo noteikumu 3.pielikuma 3.punktā minētajos kvalitātes kritērijos.

42. Ekonomikas ministrijai, izvērtējot šo noteikumu 40.punktā minēto informāciju, ir tiesības uzsākt šo noteikumu 41.punktā minēto saskaņošanas procedūru, 10 darbdienu laikā par to informējot projekta iesniedzēju.

43. Ja plānotās izmaiņas projektā paredz palielināt sākotnēji projektā paredzēto ieguldījumu summu, ieguldījumu summas pārsnieguma daļa tiek atzīta par projekta ieguldījumu neattiecināmām izmaksām. Projekta ieguldījumu neattiecināmo izmaksu summai nodokļa atlaidi nepiemēro.

44. Projekta iesniedzējam, neatkarīgi no veiktajām izmaiņām projektā, ir jānodrošina projekta atbilstība likumā „Par uzņēmumu ienākuma nodokli” un šajos noteikumos ietvertajām prasībām, tai skaitā, otrajā gadā pēc projekta īstenošanas ir jānodrošina, ka faktiskie saimnieciskās darbības rādītāji saskaņā ar šo noteikumu 3.pielikuma 3.punktā minētajiem kvalitātes kritērijiem iegūst vismaz 45 punktus.

45. Ja pēc projekta īstenošanas projekts neatbilst likumā „Par uzņēmumu ienākuma nodokli” vai šajos noteikumos ietvertajām prasībām, tai skaitā, otrajā gadā pēc projekta īstenošanas faktiskie saimnieciskās darbības rādītāji saskaņā ar šo noteikumu 3.pielikuma 3.punktā minētajiem kvalitātes kritērijiem neiegūst vismaz 45 punktus, ja tiek konstatēts, ka projekta iesniedzējs nav tiesīgs piemērot nodokļa atlaidi, Ekonomikas ministrija sagatavo un iesniedz Ministru kabinetā jaunu Ministru kabineta rīkojuma projektu par likuma „Par uzņēmumu ienākuma nodokli” 17.2 panta ceturtās daļas 6.punktā minētā Ministru kabineta lēmuma atcelšanu.

46. Ekonomikas ministrija publicē savā tīmekļa vietnē informāciju atbilstoši Komisijas Regulas Nr.651/2014 9.panta 1., 2. un 4. punktam, kā arī nodrošina šīs informācijas pieejamību 10 gadus, skaitot no likuma „Par uzņēmumu ienākuma nodokli” 17.2 panta ceturtās daļas 6.punktā minētā Ministru kabineta lēmuma spēkā stāšanās dienas.

47. Komisijas regulas Nr.651/2014 1.panta 2.punkta „a” apakšpunktā noteikto valsts atbalsta gada izdevumu ierobežojumu pārsniegšanas gadījumā Ekonomikas ministrija 20 darbdienu laikā pēc šo noteikumu 39.punktā minētās informācijas saņemšanas, iesniedz izvērtējuma plānu Eiropas Komisijai.

Ministru prezidente L.Straujuma

Ekonomikas ministre D.Reizniece-Ozola

Iesniedzējs:

Ekonomikas ministre D.Reizniece-Ozola

Vīza:

Valsts sekretāra

pienākumu izpildītājs,

valsts sekretāra vietnieks J.Spiridonovs

27.04.2015. 15:17

2454

E.Fernāts

67013053, Edmunds.Fernats@em.gov.lv